als_Latn dik_Latn sag_Latn
Editoriali: Në radhë veriu
Procesi i mbikëqyrjes së pavarësisë së Kosovës është vështirë të përfundojë pa zgjidhjen e problemit të veriut. Misioni ndërkombëtar duhet të përfundojë çështjet e hapura, të cilat deri më tash nuk kanë gjetur zgjidhje. Veriu është jashtë kontrollit jo aq me fajin e institucioneve kosovare sa është me fajin e ndërkombëtarëve. Aksioni qeveritar për të dërguar njësitë speciale në pikat 1 dhe 31 vitin e kaluar nxiti mekanizmat ndërkombëtarë, por nuk i dha një zgjidhje përfundimtare problemit. Serbët u rebeluan duke bllokuar rrugët, kurse Serbia përmes politikës së saj nxiste grupet kriminale për të vënë pengesa në qarkullimin e lirë. Deri diku KFOR-i bëri ca përpjekje, por jo të mjaftueshme për të vend rend e ligj, kurse EULEX-i u tërhoq duke u nisur nga neutraliteti i tij në çështjet politike. E kjo tregon se çështja e veriut nuk është një problem i vogël, por një çështje që qëllimisht është lënë e pazgjidhur gjatë kohës kur Kosovën e menaxhonte UNMIK-u e deri më sot.
Por sapo përfundoi marrëveshja kosovaro-serbe në Bruksel, që prodhoi fusnotën e njohur, në fokus të diplomacisë ndërkombëtare është vënë çështja e veriut. Pavarësisht faktit se fusnota hap rrugën për përfaqësime rajonale, çështja e nxehtë e veriut mund të jetë në agjendë menjëherë pas përfundimit të zgjedhjeve serbe. Politika kosovare duhet të nisë planet e saj për të vënë rend dhe ligj në këtë pjesë të Kosovës, në mënyrë që të bindë institucionet ndërkombëtare se është e aftë të menaxhojë çdo pjesë të territorit. Nëse ajo rri duke bërë sehir, duke mos ofruar alternativa, ekziston frika se veriu të jetë një nga pikat më nevralgjike të bisedimeve kosovaro-serbe. Lehtësuesi i BE-së në këto bisedime, Robert Kuper, e ka thënë qartë se kjo çështje tejkalon kompetencat e tij, duke pretenduar se bisedimet e tilla do të jenë serioze dhe me involvim të politikës së lartë ndërkombëtare. Institucionet kosovare qysh tash duhet të hidhen në veprim, për të mos lejuar që në tavolinën e bisedimeve të jenë pjesë e kompromiseve, të cilat nuk kanë përfunduar, shumica nga ato në favorin tonë.
als_Latn als_Latn als_Latn